As jy dink #FeesMustFall is 'n goeie idee, lees hierdie… | Maroela Media
Verlede jaar, toe die #FeesMustFall-beweging vaart begin kry het, het een betoger op 'n internasionale TV-netwerk gereken dat hoër belasting en gratis onderwys 'n "no‑brainer" is. Interessante woordkeuse. "No-brainer" is dalk nie so 'n vergesogte beskrywing nie. Die afgelope week is verskeie studente in die media aangehaal dat die geweld van die #FeesMustFall-betogers vir hulle aanstootlik is, maar dat hulle saamstem met die motief daaragter.
Dit is ongelukkig nie so eenvoudig nie. Ek gaan nie probeer om die eis vir gratis onderwys belaglik te maak nie, maar as jy ook reken dat dit 'n goeie idee is, wil ek tog vir jou 'n bietjie stof tot nadenke gee wat jou sal help om te besin of gratis tersiêre onderwys enigsins 'n oplossing is. AfriForum is, vir die rekord, ook van mening dat klasgelde te hoog is, veral as dit gemeet word aan die diens wat spesifiek Afrikaanse studente by universiteite kry. Afrikaanse studente word gelok onder die vaandel van Afrikaanse onderwys, maar wanneer hul klasgelde betaal is, ontdek hulle dat universiteite nie so gretig is om die beloftes wat hulle aan voornemende studente maak, na te kom nie. Daar is talle voorbeelde hiervan, maar dit is 'n debat vir 'n ander dag.
Die ekonomiese linkses hou baie daarvan om die woord "justice" te gebruik. Wie kan nou teen geregtigheid stry? Afrika is arm en daarom sal dit geregtigheid bevorder as onderwys gratis is. Wat die aanvoerders van hierdie argument egter nie besef nie, is dat ekonomiese werklikhede groter gewig as politieke slagspreuke dra.
As ek byvoorbeeld sou eis dat die prys van alle Suid-Afrikaanse wyn met 50% gesny moet word, sal baie mense sekerlik sê dat hulle "in beginsel" van die idee hou. Dit kan selfs geregtigheid bring vir arm mense wat nog nooit goeie wyn kon proe nie. Maar wat sou die ekonomiese gevolge hiervan wees? Kortliks: Duisende werkverliese en die vernietiging van die wynbedryf. Geregtigheid?
Die punt is nie dat jy 'n graad in ekonomie benodig nie, maar wel dat, as jy jou oor ekonomiese aangeleenthede wil uitspreek, jy ten minste die basiese beginsels van ekonomie moet verstaan.
Die probleem met dwaasheid is egter dat die dwaas gewoonlik die laaste persoon is wat sy eie dwaasheid insien. Dit laat die dwaas nog meer belaglik lyk, wat die dwaas selfs meer woedend maak. Flip Buys het by geleentheid gesê 'n mens se politieke ideologie is soos jou asem: As jou asem stink gaan almal in die vertrek dit ruik, behalwe jyself.
Ek het akademici selfs hoor aanvoer dat hierdie opstande goed vir Suid-Afrika is, aangesien dit moontlik tot 'n Arabiese Lente (met verwysing na die revolusies in die Moslemwêreld) hier in ons eie land sal lei. Zuma is 'n swak president en hierdie mense baklei teen Zuma. My vyand se vyand is mos my vriend, nie waar nie? Die aanvoerders van hierdie argument doen egter nie die moeite om te kyk wat in daardie lande gebeur het nie. Gewelddadige revolusies en die gewelddadige omverwerping van regerings lei bykans sonder uitsondering tot voortgesette geweld en plundering.
Die idee dat hoër belasting en sentralisering (wat staatsfinansiering insluit) die oplossing vir alles is, is ook nie 'n nuwe idee nie. Dit was die argument van die destydse Sowjetunie, maar ook meer onlangs van regeringsleiers in Griekeland, Zimbabwe en Venezuela, om enkele voorbeelde te noem. As jy dus reken dat hoër belasting en staatsbeheer die oplossing is, doen asseblief die moeite om te kyk wat in hierdie lande gebeur het. Dit lei nie net tot werkverliese en ekonomiese ineenstorting nie, maar soms ook tot grootskaalse lewensverliese.
As jy dus reken dat gratis onderwys die land na groter hoogtes sal bring, maak ten minste seker dat jy die volledige prentjie – en die ekonomiese implikasies hiervan – begryp. Jy kan begin deur jouself af te vra of jy die basiese ekonomiese beginsels van skaarsheid, vraag en aanbod, die wet van onvoorsiene gevolge en die beginsel van aansporing verstaan.
As jy nie weet wat hierdie konsepte in ekonomiese terme beteken en hoe dit in die praktyk neerslag vind nie, moet eerder nie die moeite doen om veldtogte oor ekonomiese kwessies te dryf nie.
Murray Rothbard het dit goed saamgevat: "It is no crime to be ignorant of economics, which is, after all, a specialized discipline and one that most people consider to be a 'dismal science'. But it is totally irresponsible to have a loud and vociferous opinion on economic subjects while remaining in this state of ignorance."
Effect of free higher education in Brazil.
Nou wat sê u nou eintlik—behalwe dat u vrees ons is te dom om u te verstaan en tog iets moet gaan lees. Met wie debatteer die skrywer hier—wie beskou hy as sy teikengroep? As leser voel mens amper jy word tereggewys oor iets, en as verkeerd afgemaak as jy anders sou dink as die skrywer. Waarom die foto met die mikrofoon? By Malema afgekyk?
Ernst ek wonder net, klip in die bos, sou gratis onderwys moontlik gewees het as ons nie vermorsing en korrupsie van miljarde Rande gehad het nie?
Verhoog die oproerigers se fooie met 30% sodat die geboue wat hulle so hartseerlik verniel hey, uit hulle geld kan netnou word…..
Ek wonder…… IS AL DIE BETOGERS WERKLIK STUDENTE? OF HET AMDER MENSE NET VIR PRET BY HULLE AANGESLUIT SODAT DAAR GETALLE KAN WEES???
IS SOMMIGE VAN DIE MENSE NIE OOK AANGERY VIR ONTWRIGTING NIE???
Uitstekende, goed beredeneerde en intelligente artikel.
Johan, wat probeer jy nou eintlik se? Se eerder dankie vir intelligente en wyse mense soos Ernst wat van ons uitstekende Afrikanerleiers is, en wat die saak vasvat en op intelligente wyse beredeneer. Ek meen, wie kan nou werklik stry teen wat Ernst hier gese het?
Dit is briljant. ALMAL moet asseblief luister na wat hy te se het, insluitende die sogenaamde "leiers" van ons pragtige land Suid-Afrika.